# בובי פנחסי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בובי פנחסי (1920 - 1993), נולד בשם פנחס הרמן וידוע גם בשם פנחס אריאל היה מלחין, פזמונאי ופסנתרן, המלווה של להקת ה"חישטרון" שפעלה בימי מלחמת השחרור.

פנחסי היה המלווה הראשון של הזמרת יפה ירקוני והוא שכתב לה את הלהיטים הראשונים בראשית דרכה. ביניהם: "בובה בובה בובתי", "קרה זה רק הפעם", "ירוקה אני מבטן ולידה", "אלישבע" ועוד. הוא היה זה שעודד והדריך אותה בראשית דרכה, ועל כך מצאה יפה ירקוני להודות לו בספרה "זה הסוד שלי" בין היתר במלים:

  "אני מאחלת לכל זמרת בראשית דרכה שיהיה לה מעין בובי פנחסי שיעודד אותה, כמו שאני זכיתי".

להיטיו של בובי פנחסי (שלחלק מהם אף כתב את המלים), זכו להצלחה רבה בשנות החמישים, כשבקצב הטנגו והרומבה רקדו אותם על שפת הים בבתי הקפה של אז. לחניו של בובי פנחסי מצטיינים בעומק תוכני ואי שגרתיות, וכשנוסף להם הבסיס ההרמוני המיוחד שהיה מבוסס על הרבה אקורדים ייחודיים לו, הם הפכו ללהיטים של אותה תקופה. השמיעו אותם הרבה בתוכנית הרדיו של אז "כבקשתך" ששודרה בשבתות, אחרי הקלטה ב"רדיו דוקטור" האגדי.

להיט מיוחד של אותה תקופה, שרקעו היה עליית "מרבד הקסמים", היה הלהיט "הפטנט מתימן", בו הפגין בובי פנחסי את יכולתו להלחין שיר בסגנון תימני למרות מוצאו המערבי, משלב מוזיקאלי אותו ידעו לבצע המלחינים המיומנים בכל הדורות.

השיר מזוהה עם הזמר ישראל יצחקי ואת המלים כתב בנימין אביגל תחת הכינוי "בנג'ו".

בסוף שנות ה-50 חודשו פזמוניו של פנחסי על-ידי הזמר אריק איינשטיין ובעיקר זכה להצלחה השיר המחודש "קרה זה רק הפעם" אותו הוא שר בצוותא עם יפה ירקוני וגם הקליט את השיר כסולן, וכן גם ניכלל פזמון בתוכניתה הראשונה של להקת "הכל עובר חביבי".

מלבד היותו פסנתרן ומלחין מוכשר, בובי פנחסי נודע כדמות צבעונית בבוהמה של תל אביב.

הסמל המסחרי שלו היה השפה המיוחדת שלו, והוא הרבה להתבטא בחרוזים. בעת שנפרד ממכר היה אומר, "מסור ד"ש לברנש". כשתיאר מישהו היה עושה זאת במלים : "הוא עדין כמו סרדין", או היה שואל, "מה נשנמש?", ועונה: "אין כל חדש", ובמקום "שלום!" היה אומר "שלוש!".

הוא היה ישנוני כלשהו בעת הופעה, ולא פעם נרדם ליד הפסנתר עם סיגריה בוערת. איחוריו להופעות היו לשם דבר. ספור ידוע שמהלך עליו סופר בעת תוכנית הוקרה למלאת לו 70 שנה, בהשתתפות חבריו האמנים ובראשם יפה ירקוני, כשהיה כבר חולה ולא יכול היה להופיע.

נקבעה לו הופעה בצפת של שנות ה-60 עוד כשבקיץ נהרו אליה הרבה אנשים מהמרכז לנופש, ורחובה הראשי רחוב ירושלים המה מאדם. ההופעה שלו נקבעה לשעה שמונה בערב, והנה השעה רבע לשמונה ובובי עדיין לא נראה באופק. האמרגן שחשד שבובי עדיין בביתו בתל אביב, צלצל אליו. בובי ענה לצלצול בקול מנומנם. "אתה לא זוכר שיש לך הופעה בצפת בשמונה?" צעק עליו האמרגן. "אבל עוד אין שמונה", ענה בובי מניה וביה.

## [עריכה] קישורים חיצוניים

- בובי פנחסי, באתר MOOMA

מקור: http://he.wikipedia.org../../../%D7%91/%D7%95/%D7%91/%D7%91%D7%95%D7%91%D7%99_%D7%A4%D7%A0%D7%97%D7%A1%D7%99.html

קטגוריה: מוזיקאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש